PAGE  
2
ועדת החוקה חוק ומשפט

22.2.2006

הכנסת השש-עשרה




נוסח לא מתו
מושב רביעי

פרוטוקול מס' 665

מישיבת ועדת החוקה חוק ומשפט

יום רביעי, כ"ד בשבט התשס"ו (22 בפברואר 2006), שעה 11:15

סדר היום:
א.
מחמוד עזאם - עצור ללא הגבלת זמן על לא עוול בכפו, של חבר הכנסת עבד אלמאלכ דהאמשה (הצעה לסדר היום מס' 7713)


ב.
הגבלת זמן מעצרם של נתינים זרים המיועדים לגירוש, של חבר הכנסת עבד אלמאלכ דהאמשה (הצעה לסדר היום מס' 5641)

נכחו:
חברי הוועדה: מיכאל איתן  -  היו"ר
מוזמנים:
חה"כ עבד אלמאלכ דהאמשה

עו"ד גלעד שירמן - משרד המשפטים, פרקליט מחלקת בג"צים

עו"ד אביטל שטרנברג - משרד המשפטים, מח' ייעוץ וחקיקה

רס"ן לירון אלוש - משרד הביטחון, מפצ"ר רמ"ד מרשם אוכלוסין

סרן הדר עמית - משרד הביטחון, רמ"ד מרכז בחטיבת מבצעים

עו"ד דסי צנגן-רוט - משרד הפנים, יועמ"ש

פקד נעמה שמיר - המשרד לביטחון פנים, עוזרת ליועמ"ש מנהלת הגירה

רוית דדו - המשרד לביטחון פנים, עוזרת יועמ"ש בט"פ

מזכירת הוועדה: מיכל דיבנר-כרמל
קצרנית: אסתר מימון

א. מחמוד עזאם - עצור ללא הגבלת זמן על לא עוול בכפו, של חבר הכנסת עבד אלמאלכ דהאמשה, (הצעה לסדר היום מס' 7713)

ב. הגבלת זמן מעצרם של נתינים זרים המיועדים לגירוש, של חבר הכנסת עבד אלמאלכ דהאמשה, (הצעה לסדר היום מס' 5641)

היו"ר מיכאל איתן:

בוקר טוב לכולם, אני מבקש לפתוח את ישיבת ועדת החוקה, חוק ומשפט.

עבד אלמאלכ דהאמשה:

אם מישהו לא יודע. עורך-הדין ביקר את העצור בכלא, והוא חתם על הצהרה שהוא מעדיף להיות מגורש קודם כול לביתו, אם לא – לעזה, ואם לא – לכל מדינה, העיקר שייצא מהכלא.

היו"ר מיכאל איתן:

תקנו אותי אם אני טועה. העמדה של מערכת הביטחון היתה, שברגע שהוא יסכים להיות מגורש לכל מדינה, מערכת הביטחון תפעל ביכולות שלה על מנת שתימצא כתובת שאפשר יהיה להוציא אותו. האם זה נכון מה שאני אומר?

לירון אלוש:

כן. נעשה כל מאמץ.

היו"ר מיכאל איתן:

במה זה בא לידי ביטוי?

לירון אלוש:

ההסכמה הגיעה בימים האחרונים ממש, התחילו מגעים ראשונים עם גופים שונים, בין היתר עם הצלב האדום, לבדוק האם ניתן דרכם למצוא פתרון לבעיה הזאת. כיוון שמדובר במגעים ראשונים, אנחנו מקווים שהם יישאו פרי. התחלנו לפעול ברגע שקיבלנו לידינו את אותה הסכמה. מעבר לזה, אין לי מה לחדש.

היו"ר מיכאל איתן:

אומרים לכל מדינה, ונגיד שאירן תסכים לקלוט אותו. האם מבחינתנו זה גם בסדר?

לירון אלוש:

לפי מה שאני מבינה מגורמי הביטחון אין להם שום התנגדות שיהיה משוחרר לכל מדינה שאינה עזה, איו"ש וישראל.

היו"ר מיכאל איתן:

נראה לי שאירן יכולה להיות לא פחות מסוכנת מאשר עזה.

לירון אלוש:

אני לא יודעת.

עבד אלמאלכ דהאמשה:

אני מבקש שכולנו נזכור שמדובר באדם שיושב כבר השנה העשירית בכלא, ורק על העניין של גירוש. אני שמח לשמוע שתעשו את מיטב המאמצים, אבל צריך בסוף גם טווח ראייה. חייבים לחשוב על תקופה סבירה, או שתהיה לוועדה איזו דרך לפקח או שתעדכנו אותנו. לא יכול להיות שנפזר את הישיבה, והדברים ימשיכו להתנהל כך עוד שנה שנתיים, ואף אחד לא יודע מה קורה, ובסוף תגידו: לא מצאנו מדינה, ואנחנו לא רוצים שהמצב הזה יימשך כך. איך אפשר יהיה למנוע את הסחבת הזאת גם בעתיד?

היו"ר מיכאל איתן:

אני אענה לך במקומם. דבר ראשון, לא הייתי אומר סחבת, כי רק עכשיו הם קיבלו את ההסכמה שלו.

עבד אלמאלכ דהאמשה:

היתה הסכמה, ועוד הסכמה, ובג"ץ.

היו"ר מיכאל איתן:

עכשיו יש הסכמה. אני מציע שכרגע ניתן להם אורכה לטפל, ולא נדבר על אלטרנטיבות. אם נדבר על אלטרנטיבות, יכול להיות שזה יקשה עליהם לפתור את הבעיה מבחינתם, לא מבחינתך. אחרי תקופה נראה מה קורה. אני מקווה שניפגש פה בכנסת הבאה.

עבד אלמאלכ דהאמשה:

אני משאיר את העניין בידיך בכל מקרה. אני מקווה שכן תהיה בכנסת. שנינו יחד, כולנו יחד, חייבים להשאיר דרך להמשך הטיפול, שאם אני לא פה ואתה לא פה, העניין יישכח, צריך איזה מנגנון לפקח.

דסי צנגן-רוט:

יש עתירה בבג"ץ.

עבד אלמאלכ דהאמשה:

זה הליך אחר, אנחנו מדברים על הכנסת.

היו"ר מיכאל איתן:

אני לא רוצה כרגע לפתוח שום פתח נוסף, אתם צריכים למצוא דרך לעשות כמיטב יכולתכם. אם האדם הזה ראוי לגירוש, הדבר יבוצע. אם זה לא יתבצע, אני לא יודע מה החלופות האפשריות, אבל אפשר יהיה לחשוב על דברים נוספים, אני לא רוצה כרגע להעלות את זה, זה נראה לי פשוט מיותר. אם בג"ץ מטפל בזה, ודאי שגם בג"ץ יכול לומר את דעתו. אני לא חושב שבג"ץ הוא בהכרח הכתובת לעניין הזה, אבל זאת המציאות. אני חושב שהכתובת זו הרשות המבצעת, והרשות המפקחת, שזאת הכנסת, במיוחד במצבים כאלה. דרך אגב, זה כבר קיבל את ברכתו של הבג"ץ, היו כבר עתירות קודמות.

לירון אלוש:

עתירה קודמת.

גלעד שירמן:

ב-1998, ב-2000 ניתן פסק הדין.

היו"ר מיכאל איתן:

עברו מאז חמש שנים.

עבד אלמאלכ דהאמשה:

הלוואי והוא יגורש מחר, ואז יעדכנו את הוועדה. במידה ולא, חודש אחרי הבחירות, אחרי שהדברים יתייצבו, תעדכנו את הוועדה מה קורה עם האדם הזה. אנחנו נמשיך לעקוב אחרי העניין הזה, גם אני אשמח לקבל עדכון.

היו"ר מיכאל איתן:

מיכל דיבנר-כרמל ונטלי שלף, אתן היחידות שתהיו כאן בוודאות. תרשמו לכן שאני מבקש ממי שיהיה יושב-ראש ועדת החוקה בכנסת הבאה לקיים מעקב בקשר לעניין, מה קרה מבחינת ההסגרה של האדם. תודה רבה לכולם.

עבד אלמאלכ דהאמשה:

הנציגים יעדכנו את הוועדה בכל מקרה מה קרה.

היו"ר מיכאל איתן:

תודה רבה.

הישיבה ננעלה בשעה 11:25

